Asbjørn Øverås

Asbjørn Øverås (født 4. april 1896 i Nesset, Møre og Romsdal, død 13. oktober 1966 i Trondheim) norsk skolemann, historiker og nynorskforkjemper. Han var rektor ved Orkdal landsgymnas 1923–38 og ved Trondheim katedralskole 1938–66.

Liv 
Begge foreldrene til Øverås jobba som lærere. Han fikk sin første lærerjobb i heimbygda Eresfjord bare 18 år gammel. Han tok så artium, jobba ei tid som journalist og noe som lærer. Han begynte på jusstudiet 1920, men avslutta på grunn av sjukdom og vendte tilbake til skolen.

I 1923 blei han styrer ved et nyoppretta privat landsgymnas i Follo i Orkdal, Orkdal landsgymnas. Han blei mag.art. i 1929, og dr.philos. i 1937 med ei avhandling om Bjørnstjerne Bjørnson og Romsdalen. I løpet av tida Øverås styrte Orkdal landsgymnas blei skolen kjent for gode resultater, og flere pedagoger besøkte skolen for å se på metodene som blei brukt. I 1938 tok han over embetet som rektor ved Trondheim katedralskole.

Under andre verdenskrig ble han av myndighetene forvist til Stavanger i åra 1942–1945, der han fikk ei rektorstilling. Etter krigen blei det av noen stilt spørsmål om han samarbeid med NS, noe han fant fornærmende da de hadde tvangssendt han vekk fra Trondheim av frykt for hans innflytelse og kontaktnett.

I 1946 søkte han et professorat ved Norges lærerhøgskole, men han blei ikke vurdert som kvalifisert til dette. Han fortsatte som rektor til 1966 samtidig som han hadde andre verv og skrev bøker. I 1952 feiret skolen 800-årsjubileum, til tross for at de hadde feiret 700-årsjubileum bare 35 år tidligere. Det var etter at Øverås under sine arbeider fant ut at skolen måtte være eldre en tidligere antatt. 38 år senere feiret skolen forøvrig 900-årsjubileum.

Øverås var i hele sitt liv aktiv i nynorskbevegelsen og var en de fremste talsmennene for nynorsk i Trøndelag. I perioden 1949–1952 var han formann i Noregs Mållag. I 1942 utga han en historiebok om nynorskbevegelsen, Norsk reising : til dei som er med og mot.  Han var seinere skolerådgiver for Unesco i Indonesia.

Øverås er i dag mest kjent for sine skolebøker, forfatterskapet hans var stort og mangfoldig. Mest kjent er nok boka om norgeshistoria (Noregs historie) han skreiv for gymnaset sammen med John Midgaard . Første utgave kom i 1948, totalt kom den i sju utgaver. Han var også medforfatter i et historieverk for ungdomsskolen. Han var en periode leder for nordiske rektormøter og redaktør for Norsk pedagogisk tidsskrift. I 1953–1954 hadde han et studieopphold i USA. Dette resulterte i boka Indianarar og indianarproblem i Sambandsstatane (1955). Han var også hovedredaktør for boka om Trondheim katedralskoles historie.

I 1953 blei han utnevnt til ridder av første klasse av St. Olavs Orden.

Asbjørn Øverås' veg i Trondheim er oppkalt etter han.

Bibliografi 

 1928 Romsdals soga. 1 : Fornalderen og sogetida, Brun
 1928 Den eldste busetnaden i Eirisfjord - Vistdal og Nesset, Kaare Gryttings boktrykkeri
 1928 Orkdal landsgymnas 1923-28 : femårsmelding
 1934 Offentleg verksemd, Johansen & Nielsens boktrykkeri
 1936 I Bjørnsons fote-far : "Faderen" og "En glad gut", Gyldendal
 1941 Romsdals soga. 2 : Dansketida, Brun
 1942 Olav Gullvåg, Norli
 1942 Noregs historie for realskolen, Aschehoug
 1942 Norsk reising : til dei som er med og mot, Noregs boklag
 1946 Noregs historie for gymnas og lærarskoler (sammen Jon Midgaard), Aschehoug
 1949 Frederik Moltke Bugge: Kulturarbeid og kulturstrid i 1830-40 åra, Aschehoug
 1950 Historie for ungdomsskolen (sammen Jon Hilmo), Aschehoug
 1950 Ivar Aasen og Frederik Moltke Bugge - ei minneskrift,  Det kgl. Norske videnskabers selskab
 1951 Ein liten etterrøknad om den eldste skoleskipinga i Noreg, Norges pedagogiske landslag
 1952 Schola Cathedralis Nidrosiensis 1152-1952, Holbæk Trondheim
 1955 Indianarar og indianarproblem i Sambandsstatane, Aschehoug
 1959 Indonesia : øyriket under ekvator, det norske samlaget

Biografi 
 1956 Ove Bakken: Frå virke og vitskap : utvalde artiklar og talar utgjevne til 60-årsdagen den 4. april 1956
 1976 Trygve Ræder: Asbjørn Øverås i profil. Det Norske Samlaget

Referanser

Kilder 
 Noregs Historie: Lærebok utgitt av Aschehoug i 1948.
Asbjørn Øverås' privatarkiv med korrespondanse, egne arbeider, slektspapirer, gårdsdokumenter, mm. finnes ved NTNU Universitetsbiblioteket

Norske pedagoger
Nynorskforkjempere
Personer fra Nesset kommune
St. Olavs Orden
Rektorer ved Trondheim katedralskole